SKRIFTLIG FORESPØRGSEL E-2145/01

af Jeffrey Titford (EDD) til Kommissionen

(18. juli 2001)

Om: Tilskud til offentlige biblioteker

1. Er Kommissionen klar over, at Den Europæiske Union har skabt en konkurrencefjendtlig handelssituation, fordi den har tilladt, at kun én enkelt handelsagent leverer dens publikationer i Det Forenede Kongerige, nemlig The Stationary Office (TSO)?

2. Er den klar over, at den har skabt en monopolsituation ved kun at autorisere én handelsagent (TSO), og at alle biblioteker i Det Forenede Kongerige kun kan anmode om det tilskud, der gives offentlige biblioteker, gennem denne ene agent?

3. Er den klar over, at publikationer fra Det Forenede Kongeriges regering er meget lettere tilgængelige, hvilket også gælder tilskud til offentlige biblioteker?

4. Hvad agter Kommissionen at foretage sig for at løse op for det konkurrencefjendtlige standpunkt, den har indtaget over for salg og distribution af sine egne publikationer?

Svar afgivet på Kommissionens vegne af Viviane Reding

(24. oktober 2001)

1. Kommissionen og de andre europæiske institutioner samt agenturer sælger deres publikationer og andre informationstjenesteydelser (databaser, dokumentlevering osv.) via et netværk af salgsagenter. Dette net forvaltes af Kontoret for De Europæiske Fællesskabers Officielle Publikationer (også benævnt Publikationskontoret eller EUR-OP). Salgsagenterne handler på grundlag af en kontrakt, der giver dem ikke-eksklusive rettigheder til at sælge publikationer og/eller andre tjenesteydelser til en hvilken som helst kunde hvor som helst. Et firma, der gerne vil være salgsagent, kan indgå kontrakt med EUR-OP. Der er for øjeblikket mere end 60 salgsagenter i medlemsstaterne, hvoraf 19 udelukkende sælger trykte publikationer. I De Europæiske Fællesskaber er der seks agenter, hvoraf én sælger bøger og elektroniske produkter, én er database-gateway, én er dokumentleveringsagent og tre sælger udelukkende elektroniske produkter.

EUR-OP sælger også direkte via Internettet (http//online.eur-op.eu.int).

De publikationer, der sælges af EUR-OP, er specialpublikationer, og de trykkes i små oplag: de mest efterspurgte publikationer sælges i ca. 1 000 - 1 500 eksemplarer på engelsk, men som regel er antallet af solgte eksemplarer langt mindre. For de fleste salgsagenters vedkommende repræsenterer fortjenesten ved salg af EUR-OP's publikationer kun en brøkdel af deres samlede fortjeneste.

Derfor er den kendsgerning, at det i nogle medlemsstater kun er et enkelt firma, der sælger trykte EF-publikationer, en følge af markedsvilkårene snarere end resultatet af en bestemt markedsføringspolitik.

2. Som forklaret ovenfor er det ikke EUR-OP's politik at begrænse antallet af dets partnere.

Subsidiering af de offentlige biblioteker i medlemsstaterne og de betingelser, der gælder herfor, henhører ikke under Kommissionens ansvarsområde.

3. Via EUR-OP leverer institutionerne gratis alle eller en del af deres publikationer til følgende netværk: europæiske dokumentationscentre (EDC), europæiske pligtafleveringsbiblioteker, Info Points Europe, europæiske referencecentre, informationscentre for landdistrikter, byfora, Euro-biblioteker, Euro Info Centre. I Det Forenede Kongerige er i alt 322 organisationer tilknyttet disse netværk, og 212 offentlige biblioteker indgår i Euro Library-netværket.

Kommissionen er ikke i stand til at evaluere, hvordan denne politik forholder sig til den britiske regerings politik vedrørende subsidiering af egne publikationer.

4. På baggrund af forklaringerne ovenfor er det klart, at Kommissionen ikke har indtaget et konkurrencefjendtligt standpunkt over for salg og distribution af dens egne publikationer og informationstjenester.